ก้าวสู่ธนาคารดิจิทัล
โดย...อิสระ วงศ์รุ่ง รองผู้อำนวยการ ธนาคารออมสิน
17 พ.ย. 2558

โดย...อิสระ วงศ์รุ่ง รองผู้อำนวยการ ธนาคารออมสิน
สวัสดีครับท่านผู้ติดตามคอลัมน์กระปุกเศรษฐกิจทุกท่าน ดังที่ได้กล่าวไว้เมื่อคอลัมน์เดือนก่อนเกี่ยวกับเดือนแห่งการออมในเดือน ต.ค. ซึ่งถือได้ว่าเป็นที่สนใจและสอบถามถึง โดยเฉพาะการขอข้อมูลและรายละเอียดการจัดกิจกรรมในเรื่องของการออมเงินเข้ามาพอสมควรครับ ผมถือว่าเป็นสิ่งที่ดีที่ทุกท่านให้ความสนใจในเรื่องของการออม อีกเรื่องที่ผมอยากจะกล่าวถึงเพิ่มเติมจากครั้งก่อนเช่นเดียวกัน ก็คือผลจากการที่ผมและทีมงานไปร่วมประชุมสถาบันธนาคารออมสินโลก ประเทศไทยโดยธนาคารออมสิน ได้รับเกียรติเป็นเจ้าภาพจัดงานประชุมสถาบันธนาคารออมสินโลกระดับ Board of Directors และ General Assemblyครั้งต่อไป ระหว่างวันที่ 30 มิ.ย.-1 ก.ค. 2559 ขึ้นที่ประเทศไทย ซึ่งถือเป็นอีกหนึ่งในความภาคภูมิใจที่ประเทศไทยจะได้มีโอกาสต้อนรับผู้เข้าร่วมประชุมจากตัวแทนธนาคารออมสินจากประเทศต่างๆ กว่า110 แห่ง จาก 80 ประเทศ ที่จะมาเข้าร่วมประชุมในวาระดังกล่าว ดังนั้น จึงเป็นโอกาสอันดีที่จะช่วยประชาสัมพันธ์ประเทศไทย โดยเฉพาะในภาคอุตสาหกรรมการท่องเที่ยวและอีกทั้งช่วยส่งเสริมและสร้างความเชื่อมั่นให้กับประเทศไทยด้วยเช่นกัน
ผลจากการประชุมสถาบันธนาคารออมสินโลกที่ผมอยากจะขอขยายความจากครั้งก่อนด้วยเช่นกัน คือเรื่องของ Banking Transformation ซึ่งถือว่าเป็นเรื่องที่น่าสนใจและติดตามกล่าวคือ ตามที่สถาบันธนาคารออมสินโลกได้ออกปฏิญาณร่วมกัน เพื่อกำหนดเป้าหมายการดำเนินธุรกิจบริการทางการเงินในเส้นทางดิจิทัล (Digital Banking) ซึ่งเป็นการสร้างดุลยภาพใหม่ของอุตสาหกรรมการให้บริการทางการเงินของโลก ที่มุ่งเน้นการให้บริการทางการเงินที่หลากหลายแก่ลูกค้า ด้วยการให้ความสำคัญกับการให้บริการผ่านช่องทางอิเล็กทรอนิกส์ ทั้งนี้ เพื่อทำให้ประชาชนมีช่องทางการให้บริการทางการเงินที่สะดวกรวดเร็วในการใช้บริการ และเพื่อส่งเสริมการเข้าถึงบริการทางการเงิน (Financial Inclusion) ของประชาชน
ดังจะเห็นได้จากอัตราการเติบโตของการทำธุรกรรมทางการเงินผ่านช่องทางอิเล็กทรอนิกส์ต่างๆ ของประเทศไทยมีแนวโน้มเพิ่มมากขึ้น โดยในปี 2557 ประเทศไทยมีมูลค่าการทำธุรกรรมผ่านช่องทางอิเล็กทรอนิกส์ทั้งสิ้น 35,031.73 พันล้านบาท โดยเฉพาะช่องทางการชำระเงินผ่านโทรศัพท์เคลื่อนที่ หรือ MobileBanking เป็นช่องทางที่มีอัตราการเติบโตของมูลค่าการทำธุรกรรมที่สูงที่สุด โดยคิดเป็นอัตราการเติบโตที่เพิ่มขึ้นจากปี 2556 สูงถึงร้อยละ 44.87 (มูลค่าการทำธุรกรรม 1,364 ล้านบาท) และในปี 2558 มูลค่าการทำธุรกรรมผ่านช่องทางโทรศัพท์เคลื่อนที่ยังคงมีแนวโน้มเติบโตอย่างต่อเนื่อง โดย ณ สิ้นเดือน มิ.ย. 2558 มีมูลค่าการทำธุรกรรมแล้วกว่า 1,064 ล้านบาท ดังนั้นธนาคารต่างๆ จึงเร่งให้ความสำคัญต่อการขับเคลื่อนการให้บริการทางเงินที่มุ่งเน้นเทคโนโลยีที่ทันสมัย และให้ความสำคัญต่อช่องทางการให้บริการทางการเงินผ่านช่องทางอิเล็กทรอนิกส์ โดยมีการพัฒนารูปแบบการให้บริการการเงินผ่านโทรศัพท์เคลื่อนที่ (Mobile Financial Service) เช่น My Money My Mobile หรือ MyMo ของธนาคารออมสิน Bualuang MBanking ของธนาคารกรุงเทพ Mobile Banking Plus ของธนาคารกสิกรไทย เป็นต้น ซึ่งการพัฒนาดังกล่าวของแต่ละธนาคารก็เพื่อมุ่งเน้นการให้บริการทางการเงินที่จะช่วยให้ลูกค้าสามารถทำธุรกรรมทางการเงินได้ตลอด 24 ชั่วโมง ผ่านอุปกรณ์ Smart Phone หรือ Tablet ต่างๆ ทำให้ลูกค้าได้รับความสะดวกสบายสามารถดูรายการต่างๆ ได้ด้วยตนเอง ไม่ว่าจะเป็นการตรวจสอบยอดบัญชี การขอดูรายการการทำธุรกรรมทางการเงิน การโอนเงินภายในธนาคารและต่างธนาคาร (ORFT) การชำระค่าสินค้าและบริการต่างๆ ซึ่งทำให้การทำธุรกรรมทางการเงินของลูกค้าในปัจจุบันไม่จำกัดเวลาและสถานที่ สามารถทำธุรกรรมได้จากทุกที่ทั่วโลก 
การพัฒนาในการให้บริการดังกล่าว เพื่อยกระดับรูปแบบและช่องทางการให้บริการของธนาคาร เพื่อเตรียมพร้อมกับการแข่งขันต่างๆ ทั้งจากสถาบันการเงินและกลุ่มนอกสถาบันการเงินที่จะมีมากยิ่งขึ้นและรวดเร็วตามนวัตกรรมของเทคโนโลยี ดังนั้น การปรับปรุงการให้บริการและพัฒนาระบบเทคโนโลยีที่เกี่ยวข้องต่างๆ จะช่วยให้ธนาคารสามารถเข้าถึงลูกค้า รวมถึงการเข้าถึงบริการทางการเงินได้สะดวกและง่ายมากยิ่งขึ้น